Klomadu teater

Klomadu teater var et turnéeteater med base på Hamar i Hedmark. Navnet Klomadu er sammensatt av første stavelse i ordene KLOvn – MAske – DUkke. Teatret ble etablert i 1982, og hadde sin første premiere på Hamar i 1983.  

Klomadu teater har produsert en rekke forestillinger, hvorav flere har vært samproduksjoner med andre teatre. Klomadu teater har vært med å skape store utendørs teaterbegivenheter, som Laterna magica I-III før og under Vinter-OL på Lillehammer i 1994. Forestillingen ble spilt i en scenografi skapt av snø og is, og hentet tematikk fra skapelsesmytene i norrøn mytologi. Dronning Sonja framhevet i et intervju i Aftenposten i 1994 denne forestillingen som en av de store kulturelle begivenhetene under Vinter-OL. 

Klomadu teater har også vært engasjert i det lokale teaterlivet, og på 1990-tallet var medlemmene med å drive Teaterforum, en svært aktiv virksomhet, med opptil 62 arrangement i året: foredrag, gjestespill, seminarer, teaterkurs, kulturdager på torget, bokpresentasjoner, Jazz og lyrikk-kro, Litterær kafé. Virksomheten samlet og inspirerte både kunstnere og publikum i hele Hamar-regionen. 

Klomadu teater spilte sin til nå siste forestilling i 2003.

Besetningen 
Teatret ble startet av Andreas Jaggi og Nina Engelund i 1983. Senere ble teatret i mange år drevet av skuespillerne Nina Engelund og Karen Høie. Engelund var en av kompaniets stiftere, mens Høie begynte i Klomadu våren 1990. De knyttet til seg en fast stab bestående av dramatiker, regissør og skuespiller Svein Gundersen; komponist og musiker Bjørn Sverre Kristensen; dukkemaker og maskemaker Kirsten Ekern og kostymedesigner Ola Jevnaker.

Tematikk og teknikk 
Klomadu teater hentet stoff både fra myter, eventyr og samtidslitteratur, og turnerte med forestillingene sine over hele landet. Teatret arbeidet hovedsakelig med teaterproduksjoner for barn og unge, men produserte også forestillinger for et voksent publikum. Barns fantasi, lek og tankeverden var utgangspunktet for flere av gruppens forestillinger. Klomadu teater søkte å skape et organisk møte med publikum, i formspråk hentet fra forskjellige teaterformer. På teatrets repertoar stod både dialogteater, figur- og maskespill, gjerne i en blandingsform der figurer, masker, skygger, mime og klassisk teater ble brukt om hverandre. Formspråket forsterket forestillingens intensjon, og ga hver produksjon et variert og helhetlig visuelt uttrykk.

Virksomhet
Klomadu teater ble invitert til flere festivaler, blant annet til Finland og Sverige. Sampo Lappelill deltok i finalen Beste barneteater (1992), og med forestillinger som Sampo Lappelill, Koffertene og Kan den fly deltok teatret på Assitej-festivalen i Kristiansand. Klomadu teater har gjestespilt på Teatret Vårt, Hedmark Teater og Det åpne teater, turnert for Riksteatret, Hordaland Teater, Haugesund Teater, Agder Teater, Turnéorganisasjon for Hedmark, Norsk scenekunstbruk, Nordland Dukketeaterverksted (FiN), utallige kulturhus – og for fylker, kommuner, bibliotek, skoler og barnehager. Stykket Koffertene ble blant annet spilt under Feministfestivalen i Stockholm (2000). 

Stykket Arransikt og stjernefolket fra 1986 ble vist på NRK Fjernsynet.

Klomadu teater mottok drifts-og produksjonsstøtte fra Kulturrådet, og prosjektstøtte fra andre offentlige instanser som Fond for lyd og bilde, Fond for utøvende kunstnere, Hedmark fylke, Hamar kommune og Fond for frilansere.

Medlemskap 
Klomadu teater var medlem av
 Danse- og Teatersentrum – Interesseorganisasjonen for profesjonelle sceniske grupper i Norge
 UNIMA Norge – Medlemsorganisasjonen for figurteatre i Norge
 Assitej Norge – Norsk avdeling av Assitej, internasjonal organisasjon for barne- og ungdomsteater

Forestillinger  
 1983: Momo og Gigi
 1984: Mop og Jaggis klovnestreker
 1986: Arransikt og stjernefolket
 1989: En hemmelig verden
 1990: Drømmeprosjekt
 1991: Granatengelen
 1991: Laterna magica I – samproduksjon med blant andre Teaterforum, Holografimuséet, Bjørg Holmens ballettskole
 1992: Elg i solnedgang – Performance – samproduksjon med Teaterforum og Hedmark Kunstnersenter
 1992: Sampo Lappelill
 1992: Litt parfymert virkelighet
 1993: Laterna magica II – samproduksjon med blant andre LOOC, Teaterforum, Holografimuséet, Bjørg Holmens ballettskole
 1993: F2 – Frigg og Frøya på tur! – samproduksjon med Teaterverkstedet i Oslo
 1994: Laterna magica III (samprod. med blant andre LOOC, Teaterforum, Holografimuséet, Bjørg Holmens ballettskole, Teater X
 1994: Skårungen – samproduksjon med Figurteatret i Nordland
 1996: Koffertene
 1997: Det urolige hjerte – samproduksjon med Hamar Bispedømme, ved åpningen av Pilgrimsleden
 1998: Fyret – samproduksjon med danske Gruppe 38
 2002: Kan den fly
 2003: Shaken and stirred – samproduksjon med TemaTeater

Referanser

Eksterne lenker 
 Klomadu teaters nettsted
Teater i Hedmark
 Kulturproduksjoner
20 år på veien med 
Festparade i "Espern teater"
 Klomadu teater hos Danse- og teatersentrum
 Klomadu teater på sceneweb
 Klomadu teater evaluerer Skolesekken

Etableringer i 1983
Norske figurteaterkompanier
Kultur i Hamar